Bushiri om veiligheidsredes in Njala weg by hof | Netwerk24
Bushiri om veiligheidsredes in Njala weg by hof
Deur Sesona Ngqakamba, News24 07 Februarie 2019 20:23
Die Valke het Donderdag verduidelik dat die omstrede past. Shepherd Bushiri weens veiligheidsredes in 'n Njala-voertuig by die handelshof in Pretoria weggeneem is.
Die omstrede past. Shepherd Bushiri by die Njala waarmee hy weggeneem is.Foto: Deaan Viviers
Polisiebeamptes het die 35-jarige Bushiri en sy vrou, Mary (37), na die Njala gelei nadat hulle Woensdag op R100 000 borgtog elk vrygelaat is. Die egpaar staan tereg op aanklagte van bedrog en geldwassery.
Vrae is intussen gevra oor waarom hulle dié voorkeurbehandeling kry.
Brig. Hangwani Mulaudzi, woordvoerder van die Valke, het by navraag verduidelik dat dit 'n voorsorgmaatreël was om te voorkom dat betogers hulle of die polisiebeamptes, wat hulle vergesel het, buite die hof oorval.
Dié besluit is geneem nadat die polisie opgemerk het dat groter hoeveelhede gemeentelede en ondersteuners deur die dag toegang tot die hof wou kry.
Ná afloop van sy hofverskyning is Bushiri 60 sekondes gegee om met sy ondersteuners buite die hof te praat. Hy het daarna in die Njala geklim en vir sy ondersteuners gewuif voordat hy deur die polisie weggeneem is.
Die egpaar se borgtogvoorwaardes sluit in dat hulle in Gauteng moet bly. Die saak word weer op 10 Mei aangehoor.